**O B R A Z L O Ž E N J E**

**I PRAVNI TEMELJ**

Pravni temelj za donošenje ove Odluke jesu članci 6., 10. i 11. Zakona o poticanju razvoja malog gospodarstva („Narodne novine“ broj 29/02, 63/07, 53/12, 56/13 i 121/16 - dalje u tekstu Zakon o poticanju razvoja malog gospodarstva), članak 4. i 10. Zakona o državnim potporama (Narodne novine br. 47/14, 69/17), Plan razvoja Grada Pula - Pola za razdoblje od 2020. do 2030. godine (Službene novine - Bollettino ufficiale Pula - Pola broj 10/23) i članak 61. Statuta Grada Pula - Pola (Službene novine - Bollettino ufficiale Pula - Pola broj 7/09, 16/09, 12/11, 1/13, 2/18, 2/20, 4/21 i 5/21 - pročišćeni tekst).

**II OSNOVNA PITANJA I PRIKAZ STANJA KOJE SE UREĐUJE AKTOM**

Grad Pula - Pola predloženom Odlukom postavlja okvir za poticanje razvoja malog gospodarstva u 2025. godini. Provođenje predmetnog programa „POTPORE PULA - POLA 2025“ temeljeno je na Zakonu o poticanju razvoja malog gospodarstva te Planu razvoja Grada Pula - Pola za razdoblje od 2020. do 2030. godine.

Poticanje razvoja malog gospodarstva provest će se kroz dodjelu bespovratnih potpora za razvoj poduzetništva u skladu sa sljedećih 5 mjera:

1. *MJERA 1: POTPORE NOVOOSNOVANIM TVRTKAMA iznos potpore do 2.000,00 eura, a za mlade do 35 godina i žene poduzetnice koje imaju 100% vlasništva nad subjektom do 2.400,00 eura;*
2. *MJERA 2: POTPORE ZA DIGITALIZACIJU POSLOVANJA I DIGITALNI MARKETING iznos potpore do 2.000,00 eura;*
3. *MJERA 3: POTPORE ZA IT SEKTOR iznos potpore do 2.500,00 eura;*
4. *MJERA 4: POTPORE ZA SUFINANCIRANJE NABAVE DUGOTRAJNE MATERIJALNE IMOVINE iznos potpore do 4.000,00 eura;*
5. *MJERA 5: SUBVENCIONIRANJE STRUČNOG OSPOSOBLJAVANJA I USAVRŠAVANJA iznos potpore do 1.000,00 eura;*
6. *MJERA 6: POTPORE ZA SUFINANCIRANJE POJEDINAČNOG NASTUPA PODUZETNIKA NA MEĐUNARODNIM SAJMOVIMA iznos potpore do 2.000,00 eura.*

Ciljevi navedenih mjera su sljedeći:

* smanjenje početnih financijskih izdataka poduzetnika prilikom pokretanja poslovanja,
* poticanje mikro i malih poduzetnika da koriste sredstva za digitalni marketing i digitalizaciju poslovanja,
* povećanje broja gospodarskih subjekata te konkurentnosti u IT sektoru,
* zamjena dotrajalih strojeva, alata i opreme, odnosno nabava suvremenih strojeva, alata i opreme čime bi se osnažio sektor malih proizvodnih djelatnosti i sektor uslužnih djelatnosti u području popravaka predmeta za osobnu uporabu i kućanstvo,
* postizanje konkurentne prednosti i podizanje kvalitete stručne osposobljenosti zaposlenika,
* jačanje pozicije gospodarskih subjekata na inozemnom tržištu i omogućavanje širenja poslovanja.

Programi dodjele bespovratnih sredstava poduzetnicima donose se i provode od 2012. godine (s izuzetkom 2013. godine) kada se započelo sa programom naziva „1.000.000+“. Od 2014. godine pa sve do danas programi dodjele bespovratnih potpora provode se pod nazivom Potpore Pula. Ukupno je od 2012. do 2024. godine kroz 12 programa dodjele bespovratnih potpora, odobreno 1.303 zahtjeva poduzetnika za potporu te je isplaćeno 2.060.486,15 € bespovratnih potpora za poticanje razvoja malog gospodarstva.

Kako bi se nastavilo provođenje dodjela potpora u 2025. godini, potrebno je odrediti procedure, uvjete i način dodjele potpora kao i definirati tekst Javnog poziva, obrasce Zahtjeva za dodjelu potpora, obrazac Opisa projekta, obrasce Izjave o korištenim potporama male vrijednosti i Izjave o nepostojanju dvostrukog financiranja te obrazac Popisa računa dobavljača. Navedeno je uređeno predloženom Odlukom o poticanju razvoja malog gospodarstva kroz dodjelu potpora za razvoj poduzetništva na području Pule - Pola u 2025. godini „POTPORE PULA - POLA 2025“ i pripadajućim prilozima koji su sastavni dio Odluke.

Potpore u ukupnom iznosu od 120.000,00 eura dodijelit će se iz Proračuna Grada Pula - Pola za 2025. godinu.

S obzirom na navedeno, predlaže se donošenje prijedloga Odluke.

**III PROCJENA POTREBNIH FINANCIJSKIH SREDSTAVA ZA PROVEDBU AKTA**

Za provedbu ove Odluke osigurana su sredstva u Proračunu Grada Pula - Pola za 2025. godinu u iznosu od 120.000,00 eura.

Pripremio:

Voditelj odsjeka za gospodarstvo

Igor Fabris

**p.o. PROČELNIK**

**Aldo Rojnić**